# Erfaringer fra karriereveiledning i grupper der jobbing med «case» og karriereknappene er sentralt

Gjennom aksjonsforskningen med elevene som deltagere har jeg søkt kunnskap om deres erfaringer med karriereveiledning i grupper. Funn tyder på at organisering i grupper kan bidra til sosial læring, karrierelæring og en kickstart på livslang karrierelæring. Elevene gav utrykk for positive erfaringer med karriereveiledning i grupper. De satte også ord på at de hadde utviklet mer trygghet i overgang til videregående skole, og at erfaring med samarbeid kunne være betydningsfullt i andre situasjoner i livet.

Dette tolket jeg derfor som en bekreftelse på at karriereveileder har gjort noe riktig både med tanke på karrierelæringsaktiviteter og fasilitering av disse gjennom en bevisst bruk av Ffastmodellen til Westergaard (2020). Det kan derfor se ut til at en strukturert karrierelæring og veilederkompetanse må legges til grunn for å utnytte potensiale som finnes i gruppen. I tillegg til å lede prosesser, skal karriereveileder utarbeide og formidle karriereinformasjon og legge til rette for læring og utforsking. Karriereveileder sin oppgave vil være å designe læringsforløp som kan bidra til karrierekompetanse i et livslangt perspektiv (Bakke et al, 2020, HK-dir, 2020).

I tillegg handler det om hvordan karrierelæringen treffer ungdom der de er i livet og bidrar til karrierekompetanse som de kan trenge videre, fordi det som skjer i overgang fra ungdomsskolen til videregående skole er bare en start på hva som venter de i livslangt perspektiv.